היום יום שני ט"ו בחשון תשפ"ד ה30.10.23

אני מתכבדת בזה לפתוח את טקס האזכרה השנתית לקדושי עירנו קרסנוברוד.

נתייחד דקה דומיה לזכר הקדושים.  
חברות וחברים יקרים!  
שמחה לפגוש את חברינו היקרים שמדי שנה רואים לעצמם חובה מוסרית להשתתף במעמד חשוב זה.  
חברים, זו הפעם הראשונה שאנו עורכים את האזכרה השנתית לקדושי עירנו בזמן מלחמה שנכפתה עלינו על ידי ארגוני הטרור האכזריים והמפלצתיים שרוצים להשמידנו.  
בבוקרו של יום השבת וחג שמחת תורה ה7.10.23   
פלשו לפתע לישראל כ2500 מחבלים פלשתינים המשתייכים לארגון הטרור חמאס דרך גדר המערכת שסביב יישובי עוטף עזה וערכו טבח בתושבי הישובים ובמשתתפי מסיבת הטבע "סופרנובה" ביער ליד קיבוץ רעים. כמה עשרות מחבלים הגיעו למתחם הפסטיבל בטנדרים ובמצנחי רחיפה והחלו לירות במשתתפי המסיבה בנשק קל ,ברקטות RPG וברימונים רצחו רבים ממשתתפי המסיבה ווידאו הריגה. מחבלים מחופשים לחיילים ושוטרים ,עמדו על כביש היציאה ורצחו את המשתתפים שניסו לברוח ברכבים מהמקום .בנוסף לירי תפסו המחבלים חלק מהמשתתפים והובילו אותם בשבי לרצועת עזה. רבים מוגדרים כנעדרים. בשיחתו של נתניהו עם ג'ו ביידן על האירוע ,אמר נתניהו כי המחבלים קטלו את הצעירים שחגגו בפסטיבל בטבע ,הם הקיפו אותם באמצעות ג'יפים וירו בהם אל תוך שקע שהיה בקרקע כמו בבאבי יאר. במלחמת העולם השנייה. הטבח נמשך שעות ארוכות משבע בבוקר עד שתיים עשרה בערך. כוחות ההצלה שהגיעו למקום גילו כ260 הרוגים. על פי עדויות מהמקום חלק מן המשתתפות נאנסו טרם הירצחן. רק 34 שוטרים אבטחו את כ3000 מהחוגגים.שוטרים אלה ,ערכו קרב יריות עם המחבלים ,אולם בשל המיעוט המספרי ומיעוט כלי הנשק שהיה בידם ,רק 4 מהשוטרים נשארו בחיים. בטבח המזעזע נרצח גם הכדורגלן לשעבר ליאור אסולין. וגם מאי נעים הנכדה של מאמן הכדורגל הידוע שלמה שרף. אחיה של מאי, טל ספד לה ואני מצטטת "יומיים לפני כתבת לי שהידיעה שיש לך אותי לנצח גורמת לך לנחת. לא מאמין שהנצח הזה היה כל כך קצר". המפלצות של ארגון החמאס לא הסתפקו רק בהרג, שחיטה ואונס של משתתפי מסיבת הטבע ,הם גם פשטו על יישובי המתיישבים בעוטף עזה וזרעו הרס ומוות.  
עברו מיישוב ליישוב ובצעו מעשי רצח איומים זה היה אסון בלתי נתפס.   
בקיבוץ בארי שהוא הגדול מבין הקיבוצים במועצת אשכול ושמנה מעל 1000 איש לפני מלחמת "חרבות ברזל", נטבחו לפחות 130 איש. המחבלים עברו מבית לבית וטבחו. מעדותה של ילדה בת 14 מקיבוץ בארי נודעו גם הזוועות הבאות: המחבלים העמידו בשורה חברי קיבוץ ליד גן שעשועים וירו בהם אחד אחד. המחבלים כרתו אברים של הורים לעיני ילדיהם הזועקים. הם גם אספו ילדים ותינוקות לערימה והציתו אותם בחיים. יותר מעשירית אוכלוסיית הקיבוץ נמחקה תוך שעות.  
למושב נתיב העשרה הצמוד לגדר הגבול חדרו כ35 מחבלים ב6 מצנחי רחיפה ומחבלים אחרים במכוניות דרך גדר המערכת הפרוצה, עברו מבית לבית וטבחו ב21 מתושבי המושב ופצעו רבים נוספים. הם ירו בכל מי שפגשו שרפו בתים ומרחבים מוגנים. חלק מהנרצחים בני אותה משפחה. בשלב כלשהו נותק החשמל במושב ואנשים היו מסוגרים בחדרי הממד משך שעות ארוכות. קב"ט המועצה האזורית חוף אשקלון ותושב נתיב העשרה אמנון זיו היה כנראה מהראשונים שנתקלו במחבלים. ומוסיף אמנון ואני מצטטת " שאירוע בסדר גודל כזה היה בתרחישים שלנו ומי שאמור היה להגן עלינו נכשל: הממשלה, הצבא, המודיעין". איך לא היה מודיעין על 1000 מחבלים שמתכננים טבח ביהודים בעוד שהיה מודיעין לאתר מחבל באמצע הקסבה של ג'נין. ומוסיף זיו ואני מצטטת" בסיוטים הכי גרועים שלי לא האמנתי שנתמודד לבד עם המצב הזה. אנחנו בכלי הרכב שלנו פינינו את הגופות של החברים והשכנים שלנו, חלקם כיסיתי בעצמי בשקיות ניילון. לא מעט פצועים מתו בגלל שלא היה סיוע רפואי" סוף ציטוט. הצבא הגיע לנתיב העשרה רק בשעות הצהריים לאחר שש שעות של לחימת התושבים מול מחבלים צמאי דם. אחרי המתקפה נתיב העשרה נראה כמו עיר רפאים. אפילו ציוץ של צפרים לא נשמע, רק דממת מוות של כתמי דם, בתים שנהרסו עד היסוד שקוברים תחתיהם משפחות שלמות ומכוניות שרופות.  
בכפר עזה הסמוכה לגדר ,חולייה של לפחות 70 מחבלים חדרה לקיבוץ .המחבלים השתלטו על הקיבוץ וטבחו בתושבים, בהם משפחות שלמות. תושבים אחרים נחטפו בידי המחבלים לשבי ברצועת עזה. אחדים מהתושבים הסתתרו בארונות וכך ניצלו.  
עדי ראייה מהקיבוץ העידו כי שהו בממ"ד כ-20 שעות רצופות, בצאתם מביתם להתפנות ,ראו גופות רבות פזורות ברחבי הקיבוץ, וכן כלי רכב שרופים. מעדויות של לוחמי צה"ל עולה שלפחות דרך שלוש פרצות בגדר הגבול, זרמו עשרות רבות של מחבלים מגדוד שג'אעיה של חמס. בחלק מהמקרים העלו באש את בתי הקיבוץ. ביום השלישי למלחמה חיילים העידו שמצאו תינוקות שנטבחו חלקם בעריפת הראש. כ40 תינוקות וילדים נרצחו ,נרצחו גם 52 מחברי הקיבוץ 6 נפצעו ,7 נחטפו ו13 שגורלם לא ידוע.  
ישראל נלחמת בחמאס כבר מעל שלושה שבועות ובמקביל ממשיכה לנסות לזהות את הנעדרים ,לאסוף גופות ושרידי גופות שעדיין נותרו בשטח ולקבור את הנרצחים הרבים בטבח שביצע חמאס בעוטף עזה. מספר ההרוגים מהיום הראשון של הלחימה עדיין אינו סופי ומעורך בכ1400 . בשעות הראשונות של המלחמה נרצח המספר הגדול ביותר של יהודים מאז שואת יהודי אירופה .  
מה שחוו תושבי הקיבוצים בעוטף עזה והמשתתפים במסיבת הטבע היה לא פחות משואה, אם לא למעלה מזה.   
האמת, אותי לא הפתיעה האכזריות המפלצתית של המחבלים כלפי גברים ,נשים, כן גם נשים בהיריון על עובריהן, גם זקנים ,ילדים ותינוקות. יש לציין שחלק מזוועות אלה אף צולמו על ידי מפלצות המחבלים בעצמם. לא היה גבול למעשי השטן הללו. יש המכנים את מחבלי החמאס חיות אדם ואני אומרת שזה עלבון לחיות. חיות לא הורגות אלא כשהן רעבות. וגם לעולם הם לא יפגעו בגורים. מחבלי החמאס הם מפלצות אדם. נגמרו לי המילים, ולכן אני הולכת לשירו של ביאליק "על השחיטה " שנכתב על ידו בעקבות פרעות קישינב נגד יהודים בבסרביה שהתרחשו לפני 120 שנה בפסח 1903 על רקע הסתה אנטישמית מטעם עיתונות רוסית ובתמיכת ממשלת רוסיה .בפרעות נרצחו יותר מ50 יהודים, עוד עשרות נפצעו באופן קשה, מעל 700 בתים ועסקים נהרסו ונבזזו. שורות רבות מהשיר נחרתו בזיכרונם הקולקטיבי של דורות כמו המשפט: "נקמת דם ילד קטן עוד לא ברא השטן" הזוועות שבצעו מפלצות החמאס באותה שבת שחורה משחור הזכירו לי לא מעט את מאורעות תרפ"ט כשהמון מוסת של ערבים טבחו ביהודי חברון ,ירושלים ,צפת והתפשטו לכל הארץ.  
בספרו של עזרא יכין סיפורו של לוחם חרות ישראל הוא כותב ואני מצטטת:" הימים היו ימי המאורעות תרצ"ו –תרצ"ח יום יום שמענו וקראנו על מעשי רצח וזוועה של פורעים ערבים .משחר ילדותי יודע אני מה עוללו לנו המאורעות ב1929 מאורעות תרפ"ט. אז צעדו המון פורעים ברחובות וצעקו עליהום כלומר קריאה ללינץ', אידבח אל יהוד-טבח ביהודים." סוף ציטוט. בספרו כותב עזרא שמשכונת מונטפיורי שבירושלים, ברחו יהודים מהפחד שהערבים ירצחו אותם, אבל היו בין היהודים גם תמימים כמו אותו מורה אדון מזרחי שהיה מכובד ומקובל על כולם, סירב לעזוב והיה אומר שהוא מבין את שפתם ויש לו ידידים בקרב הערבים ושהוא יודע איך לחיות איתם בשלום. אבל זה לא עזר לו והוא נרצח על ידי הערבים לעיני בנו הקטן ניסים. התמימות עלתה לו בחייו. בספרו כותב עזרא גם על הרמטכ"ל השלישי של צה"ל מרדכי מקלף שאצל משפחתו במוצא עבדו פועלים ערבים .בביתם לנו ועל שולחנם אכלו יחד עם בני המשפחה. בני הבית נהגו בהם כבוד וחיבה, לא כמו אצל הערבים שאצלם מתייחסים למשרתים כמו אל כלבים וזורקים להם שיירים אחרי הארוחה. כשפרצו המאורעות נטשו רוב הפועלים הערבים את המושבה רק פועלי משפחת מקלף המשיכו בעבודה. בני המשפחה בטחו בהם בלב שלם. יום אחד ראה אחד מילדי מקלף המון ערבי זועם מתקרב לבית. הילד נבהל והסתתר עם אחותו מאחורי גדר אבנים ומשם ראו את מחזה הזוועה .פועל אחד שהיה אצלם בן בית ממש רץ למטבח תפס סכין לחם גדולה ובאותה סכין שבה בעלי הבית חתכו את הלחם ונתנו לפועלים באותה סכין שחטו הפועלים במו ידיהם את כל בני הבית, אב, אם ,ילדים וילדות. רק השניים שהסתתרו מתחת לגדר נשארו בחיים. שם הילד היה מרדכי מקלף.   
הטבח שעשו מפלצות המחבלים של החמאס בתושבי הדרום היה פיגוע הטרור הגדול ביותר בתולדות המדינה, כאשר קודם לכן שני הפגועים הגדולים ביותר היו הפגוע בכביש החוף ובמלון פארק בהם נרצחו 35 ו30 בני אדם בהתאמה.  
הטבח הזוועתי שעשו מפלצות המחבלים בדרום הארץ מזכירים במידה לא מעטה את שעשו הרוצחים הגרמנים ומשתפי הפעולה שלהם ברחובות ערים ועיירות בשואה באירופה. גם אז חיפשו היהודים נואשות מסתור בעליות גג ובמרתפים, והרוצחים שלפו אותם ממקומות המסתור ועשו בהם מעשי זוועה. וכמו אז גם עכשיו היהודים התחננו על נפשם בקשו שיעזרו להם. וכמו אז הוציאו את נשמותיהם בייסורים. לצערנו הפעם למילים never again לא היה שום כיסוי. האמת חייבת להיאמר, כי מי שלא לומד מההיסטוריה ,ההיסטוריה חוזרת על עצמה. הפרשן לענייני ערבים צבי יחזקאלי אומר שהוא לא מופתע מרמת האלימות של מחבלי חמאס אלא מזה שאפשרנו להם שדבר כזה יקרה. ואני נזכרת שבאחד מאספות הבחירות בשנות השישים תהה משה דיין ושאל האם לנצח נאכל חרב? ואני חושבת שעדיף לחיות על חרבנו כי הדגש הוא על המילה לחיות! ואני מצדיקה את דברי ווינסטון צ'רצ'יל ראש ממשלת בריטניה לשעבר, שב1941 אמר שהעולם לא ידע שלום כל עוד קיים הקוראן. ולכן המסקנה המתבקשת היא להיות חזקים ומוכנים לכל תרחיש. וכמו שאומרת אמרת הכנף של הסופר הרומאי וגטיוס מהמאה ה4 לספירה :"הרוצה בשלום ייכון למלחמה". ואני גם מאוד מצדיקה דבריו של צבי יחזקאלי אם במלחמה נחשוב על הילדים העזתיים במקום על הילדים שלנו שנטבחו – נפסיד. רק אם נבין מאיפה נפלנו נוכל לקום. אם רוצים להבין מהיכן השנאה היוקדת של הערבים כלפינו יחזקאלי שולח אותנו לספרי הלימוד ולראות למה מחנכים שם. הקונצפציה המערבית של להיות הומניים כלפי האויבים שלנו קרסה ובגדול. חייבים להבין אחד ולתמיד שהערבים רוצים לראות אותנו מערבה לחופי הארץ. הם לא הסכימו אפילו לתכנית החלוקה של האו"ם בכט' בנובמבר 1947 אז איך האסימון עדיין לא ירד לנו? קיימים חילוקי דעות בינינו, ושלא נתבלבל אחים אנחנו ולא אויבים. כוחנו באחדותנו וזו ההרתעה האמתית נגד האויבים שרוצים בהשמדתנו. ואסיים דברי אלה בפסוקים מספר תהילים פרק כה פסוק כב' "פדה אלוהים את ישראל מכל צרותיו". ופרק כט' פסוק יא' " אדוני עוז לעמו ייתן ,ה' יברך את עמו בשלום:"

רוצה אני להודות לכם על ההקשבה ולהודות לבתי טובה קראוזה ולנכדי אלון שעזרו ותמכו גם מבחינה טכנית לקיומו של טקס האזכרה לקדושי עירנו.  
וכמובן שמגיעה גם תודה גדולה לחזן הרב זאב לוין מנהל ישיבת ההסדר בחולון שיערוך עכשיו את הטקס הדתי לקדושים.

* נדליק נרות לזכר הנפטרים
* אזכרת נשמות לנפטרים
* יזכור על ידי החזן
* תפילת מנחה

אזכרת נשמות לנפטרים תשפ"ד

1. אונציג הינדה בת אברהם וטובה(גיטל)
2. בורג אברהם בן משה אריה וצפורה
3. טנצר משה בן אברהם וזלטה
4. זלצר שלום יוסף בן שמואל אריה ויוכבד
5. ווסגרוס תמרה בת שמעון יוסף
6. קרמר ברוניה בת חיים וחנה